هه‌واڵێ ده‌م نه‌پرسیده، نیه‌زانم چه له سه‌ر دیری
براوردم نه‌گرتیده، نه‌مه‌نگه ئاز سوقانم
قه‌ده‌م وه ڕوی زه‌مین نایه‌و چمان هایه په‌لئه‌وره‌و
بزان ئه‌ر ت کوڕ خانی، منی ڕا خوه‌م دويه‌ت خانم
م زه‌وقم ڕه‌نجیاگه له‌د، خێاڵم تووریاگه له‌د
خێاڵاتد بوه بێخود ته‌که‌و ده‌ن ده ته‌ک شانم
"من" و"ت" نیه‌و ڕه‌فیقیمان "ت" هایه فێر تانج و ته‌خت
"م" هامه فێر شاخه‌ێ گوڵ، م ده تو فریه‌تر زانم
ئه فێر نام و نیشان که‌ی، م گهويچ خوداێ نێرم
هه زامێ ها قوڵاخ دڵ، دو سێ شێر هاله دامانم
ئه‌ بیلینه‌م وه حاڵ خوه‌م، م کار ئه‌و کار که‌س نێرم
دڵ که‌س نیه‌شکنێ شێرم، سه‌ر که‌س نیه‌شکنێ سانم
م له ئشقد به‌تاڵه‌و که‌م، ت خوه‌د دیری به‌تاڵم که‌ی...
ئه‌نوی دی ڕا وه دزیمه‌و دواێ خوه‌د نه‌یده گیفانم؟؟؟
